Адыгэ шыухэм язэфэс\n28 января 2019 г. 12:49\nБлэкIыгъэ тхьаумафэм искусствэхэмкIэ Кощхьэблэ кIэлэцIыкIу еджапIэм щыжъотыгъ. Ушъхьагъу дахэу ащ фэхъугъэр – адыгэ шыухэу тиреспубликэ щыпсэухэрэм язэфэс. Фэдэ зэхахьэр зыпкъ къикIыгъэр Адыгэ Хэку Хасэр ары. Адыгеим икъэлэ шъхьаIэ, ирайон зэфэшъхьафхэм, тирайон ичылагъохэм къарыкIыгъэ хьакIэхэм хэгърэй афэхъугъэр Кощхьэблэ районым и «Адыгэ Хасэ» итхьаматэу НэпшIэкъуй Амин. Ары апэрэ шIуфэсыр къеблэгъагъэхэм апэзыгъохыгъэри, зэфэсыр зезыщагъэри.\nШIуфэс ужым гущыIапэр ыубытыгъ Адыгэ Хэку Хасэм илIыкIоу Тхьапшъэкъо Альберт.\nАдыгэ шыухэр апэу зэхэщагъэ зэрэхъугъэр, Iофыгъоу непэ ащ зэшIуахыхэрэм, ыпэкIэ лъыкIуатэхэмэ ашIэн агу хэлъым ар къатегущыIагъ:\n- Ижъырэ шыу зекIокIоным зыкъегъэужьыжьыгъэным ныбжьыкIэхэр яшъыпкъэу ыуж зихьагъэхэр 2010-рэ илъэ-сыр арэу плъытэми хъущт, - къыхигъэщыгъ ащ. – А уахътэм щегъэжьагъэу лъэпкъым ыгъэлъэпIэрэ мафэхэм (Ныпым и Маф, Адыгэ шъуашэм и Маф ыкIи нэмыкIхэр) тишыухэр ахэмылажьэхэу хъугъэп. Сыдырэ Iофтхьабзи къагъэдэхагъ, адыгэ шыум изэрэщыт къырагъэлъэгъукIыгъ. Ащ пэшIуекIоу къэсIон: Дунэе къэ-гъэлъэгъонхэми тэ тщэгъэ адыгэшым осэшхо къыщыфашIыгъ!\nАдыгэ шыум къопчын умылъэкIынэу щыт адыгэ шъуашэм непи, уадыгэмэ, укъызэригъэдэхэщтым, ар зэрэпщыгъын фаем ипсалъэ фигъэхьыгъ Кургъокъуае мэщытым иимамэу Хъущт Мурат.\nЛъэпкъ шъуашэр зыщалъэу, цIыфмэ захахьэхэрэм, ялъэпкъ ыцIэ IаекIэ зыгъэIун зылъэкIыщт зекIокIэ пхэндж-хэм зыщаухъумэнэу ныбжьыкIэу къекIолIагъэхэм къяу-шъыигъ Кощхьаблэ иефэндэу Даутэ Амэрбый.\nКъэмыIомэ мыхъунэу щыт, зэфэсым яIахьышIу зэрэхалъхьагъэр еджэкIо цIыкIухэу адыгэ усэхэм къяджагъэхэми. Ахэр Мэрэтыкъо Расул, Къэрдэн Милан, ТхьакIумэщэ Карин, Къэрэкъэй Светлан.\nШыу ныбжьыкIэу къекIолIагъэхэм гущыIэ заратым, анахьэу зынаIэ тырадзагъэр – адыгэ шъуашэм изэгъэкIун Iоф зэрадашIэн фаер ары.\nСыдырэ лъэхъани адыгэ шыур лъэпкъым ынапэу зэрэщытыгъэр ыкIи мыщ фэдэ Iофтхьабзэхэм лъэпкъым хахъо егъэшIыгъэнымкIэ мэхьанэшхо зэряIэр аужырэ псалъэм джыри зэ къыщыриIотыкIыжьыгъ НэпшIэкъуй Амин.\nКIэухым къекIолIэгъэ пстэуми зэхэтхэу сурэт дахэ зытырахыгъ.